Teknologi getah

Teknologi getah (Jawi: ) adalah subjek yang berkaitan dengan transformasi getah atau elastomer menjadi produk yang berguna, seperti tayar kereta, tikar getah dan tali regangan senaman. Bahan-bahannya termasuk lateks, getah asli, getah sintetik dan bahan polimer lain, seperti elastomer termoplastik. Getah yang diproses melalui kaedah tersebut merupakan komponen bagi pelbagai jenis barangan.

Produk getah boleh dikategorikan kepada dua kategori utama:

 Produk getah kering (bentuk kering)
 Produk lateks (getah basah) (bentuk cecair)

Pemvulkanan
Kebanyakan produk getah telah divulkankan, iaitu satu proses yang melibatkan pemanasan dengan sejumlah kecil sulfur (atau agen rangkaian silang yang setara) untuk menstabilkan rantaian polimer bagi julat suhu yang luas. Penemuan ini telah dibuat oleh Charles Goodyear pada tahun 1844, tetapi ia merupakan proses yang terhad kepada rantaian polimer yang mempunyai ikatan ganda dua dalam tulang belakangnya. Bahan-bahan tersebut termasuk getah asli dan polibutadiena. Walau bagaimanapun, julat bahan yang tersedia adalah jauh lebih luas kerana semua polimer menjadi elastometrik di atas suhu peralihan kaca mereka. Namun, keadaan elastomerik adalah tidak stabil kerana rantaian boleh menggelongsor antara satu sama lain yang mengakibatkan rayapan atau pelonggaran tegasan di bawah keadaan beban statik atau dinamik. Penghubung silang kimia menambah kestabilan kepada rangkaian yang diperlukan untuk kebanyakan aplikasi praktikal.

Pemprosesan getah
Kaedah untuk memproses getah termasuk pemastikan dan pelbagai operasi seperti pencampuran, penggerusan (calendering), penyemperitan (extrusion), yang mana kesemua proses ini adalah penting untuk membawa getah mentah ke dalam keadaan yang sesuai bagi pembentukan produk akhir. Proses pemastikan memecahkan rantaian polimer dan menurunkan jisim molekulnya supaya kelikatan menjadi cukup rendah untuk pemprosesan lanjut. Selepas ini dicapai, pelbagai bahan tambahan boleh dimasukkan ke dalam bahan tersebut agar sedia untuk perangakaian silang. Getah boleh dimastik pada mesin pengisar dua golekan atau dalam pembancuh industri yang datang dalam pelbagai jenis.

Getah terlebih dahulu dikompaun dengan bahan tambahan seperti sulfur, karbon hitam dan pemacu. Ia ditukarkan menjadi campuran seperti doh yang dipanggil "kompaun" kemudian digiling menjadi kepingan mengikut ketebalan yang dikehendaki. Getah kemudiannya boleh disemperit atau diacu sebelum dirawatkan.

 Lihat juga 
 Elastomer termoplastik
 Getah sintetik
 Pemvulkanan
 Persatuan Teknologi Getah Brazil
 Pingat Charles Goodyear

Rujukan

Pautan luar
 Latex Technology - What Is Wet Rubber (dalam bahasa Inggeris)

Category:Perkilangan
Category:Produk getah
Category:Industri getah

en:Rubber technology